
I. UMUMIY QOIDALAR

1. Mazkur Korporativ boshqaruv kodeksi (keyingi matnlarda Kodeks deb yuritiladi) aksiyadorlik jamiyatlari oʻzining haqqoniy va ochiq biznes yuritish tarafdori ekanligini namoyon qilgan holda ixtiyoriy ravishda amal qiluvchi tavsiyalardan iborat.

2. Kodeks Oʻzbekiston Respublikasi qonun hujjatlari va korporativ boshqaruvning xalqaro tamoyillariga asoslangan.

3. Mazkur Kodeks maqsadlarida korporativ boshqaruv deganda, aksiyadorlik jamiyati faoliyatini samarali tashkil etish, ishlab chiqarish quvvatlarini modernizatsiya qilish, texnik va texnologik qayta jihozlash, raqobatdosh mahsulot ishlab chiqarish va uni tashqi bozorga eksport qilish maqsadida aksiyadorlik jamiyatlari (keyingi matnlarda AJ deb yuritiladi) ijroiya organi, kuzatuv kengashi, aksiyadorlar, mehnat jamoasi vakillari va boshqa manfaatdor tomonlar, shu jumladan, kreditorlar oʻrtasida mazkur shaxslar manfaati uygʻunligiga erishish tizimi tushuniladi.

4. Kodeks AJ boshqaruv organlari ishini samarali tashkil etishning muhim yoʻnalishlari boʻyicha tavsiyalar majmuasidan iborat.

5. Kodeks hisobdorlik, ochiqlik, haqqoniylik, yuksak axloqiy tamoyillarga rioya etishni oʻz ichiga oluvchi hamda AJni uzoq muddatli istiqbolda barqaror rivojlantirishni taʼminlashga yoʻnaltirilgan tegishli boshqaruvning asosiy prinsiplari asosida ishlab chiqilgan.

6. Kodeks tavsiyalariga rioya etish majburiyatini olish toʻgʻrisidagi qaror aksiyadorlarning umumiy yigʻilishi tomonidan oddiy koʻpchilik ovoz bilan qabul qilinadi.

7. AJ Kodeks tavsiyalarini joriy etish yuzasidan oʻzining tarmoq xususiyati hamda faoliyatining oʻziga xosligini hisobga olgan holda ichki korporativ xatti-harakatlarni amalga oshirishi mumkin.

8. Kodeks tavsiyalariga rioya qilish majburiyatini olish va unga rioya etish toʻgʻrisidagi axborotni eʼlon qilish ommaviy axborot vositalari, shu jumladan, AJning internet tarmogʻidagi korporativ veb-sayti (keyingi matnlarda AJ sayti deb yuritiladi) va fond birjasi saytida, shuningdek, qonun hujjatlarida axborotlarni oshkor qilish nazarda tutilgan boshqa manbalarda amalga oshiriladi.

9. Kodeks tavsiyalarini joriy etishga tayyorgarlik koʻrish, uni joriy etish va monitoring qilishdagi harakatlar ketma-ketligi 1-ilovada keltirilgan.

10. AJ Kodeks tavsiyalariga rioya etish majburiyatini olishi toʻgʻrisidagi axborotni 2-ilovada keltirilgan shaklga muvofiq xabarni eʼlon qilish yoʻli bilan oshkor etadi.

11. Kodeksning muayyan tavsiyalariga rioya etish imkoni mavjud boʻlmaganda, AJ "comply or explain" (rioya qil yoki tushuntir) xalqaro tamoyiliga rioya qilgan holda uning sabablarini toʻliq oshkor etadi.

II. FAOLIYAT OCHIQLIGINI TAʼMINLASH

12. Faoliyat ochiqligini taʼminlash maqsadida AJ:

axborotlarni maxfiy axborotlar, tijorat sirlari va aksiyalar narxining oʻzgarishiga taʼsir etishi mumkin boʻlgan boshqa maʼlumotlar toifasiga kiritishning aniq mezonlarini belgilaydi;

oshkor etilishi shart boʻlgan axborotlarning AJ sayti va qonun hujjatlarida nazarda tutilgan boshqa manbalarda ingliz, rus va aksiyador hamda boshqa manfaatdor tomonlarga, shu jumladan, xorijiy investorlarga qulay boʻlgan boshqa tillarga tarjimasi bilan birgalikda eʼlon qilinishini taʼminlaydi;

aksiyadorlarning umumiy yigʻilishida ijroiya organining mukofot va kompensatsiyalari miqdorini oshkor etadi;

AJ saytida ijroiya organi va uning faoliyati samaradorligi bahosi, aksiyadorlik kapitali tarkibi (20 foizdan ziyod aksiyaga ega aksiyadorlari) toʻgʻrisidagi maʼlumotlarni eʼlon qiladi;

taqsimlashga taklif etilayotgan sof foyda, dividendlar miqdorining asoslanishi, ularning AJ dividend siyosatiga muvofiqligining baholanishi, shuningdek, zarurat tugʻilganda sof foydaning muayyan qismini AJni rivojlantirish ehtiyojlariga yoʻnaltirishning tushuntirilishi va iqtisodiy asoslanishini eʼlon qiladi;

aksiyadorlar talabiga koʻra imkon qadar qisqa muddat ichida aksiyadorlar va investorlarga zarur boʻlgan muayyan (maxfiy va tijorat siri boʻlgan axborotlardan tashqari) axborotlarni taqdim etadi.

13. Oʻz faoliyatining ochiqligini taʼminlash maqsadida AJ kuzatuv kengashi oʻz ichiga quyidagilarni olgan "Axborot siyosati toʻgʻrisida nizom"ni tasdiqlaydi:

AJ tomonidan ochiq axborotlarni oshkor qilish maqsad va prinsiplari;

saytda oshkor etilishi shart boʻlgan axborotlar roʻyxati, ularni oshkor etish muddati, tartibi va shakli, shu jumladan, ular oshkor etiladigan axborot kanallari;

AJ toʻgʻrisidagi oshkor etilishi shart boʻlgan axborotlarni eʼlon qilish boʻyicha ijroiya organining majburiyatlari;

boshqaruv organi aʼzolari, mansabdor shaxslar, AJ ishchilarining aksiyadorlar va investorlar, boshqa manfaatdor shaxslar, shuningdek, ommaviy axborot vositalari vakillari bilan axborot almashinuv tartibi;

AJning axborot siyosatiga amal qilishini nazorat qilish boʻyicha chora-tadbirlar.

14. "Axborot siyosati toʻgʻrisida nizom" AJ boshqaruv va nazorat organlari hamda xodimlari tomonidan rioya etilishi majburiy boʻlgan hujjat hisoblanadi.

III. SAMARALI ICHKI NAZORAT

MEXANIZMLARINI JORIY QILISH

15. Samarali ichki nazorat mexanizmlarini joriy qilish maqsadida AJ:

kuzatuv kengashi toʻgʻrisidagi nizomda uning tarkibiga mustaqil aʼzolarni kiritish talablarini aks ettiradi;

kuzatuv kengashiga homiylik (xayriya) yoki begʻaraz yordam koʻrsatish (olish) tartibi va shartlarini belgilash hamda bu borada qaror qabul qilish huquqini faqat aksiyadorlarning umumiy yigʻilishi va qonun hujjatlarida belgilangan doirada, bu haqda barcha aksiyadorlar uchun maʼlumotlarni oshkor etgan tarzda beradi;

aksiyadorlar umumiy yigʻilishi qaroriga asosan, har yili mustaqil professional tashkilotlar - maslahatchilarni jalb qilgan holda biznes-jarayonlar va loyihalarning AJ rivojlanish maqsadlariga muvofiqligi yuzasidan tahlil oʻtkazadi;

AJ samarali ichki nazorat tizimini joriy qilishning asosiy maqsadini barcha aksiyadorlar, shu jumladan, minoritar aksiyadorlarning huquq va qonuniy manfaatlarini taʼminlashni belgilaydi;

ijroiya organining affillangan shaxslar bilan va yirik bitimlarni mustaqil amalga oshirishi uchun AJning joriy xoʻjalik faoliyati bilan bogʻliq bitimlarni aniqlash masalasini aksiyadorlarning umumiy yigʻilishida muhokama qilinishini taʼminlaydi;

AJning ichki audit xizmatiga ichki nazoratni, shu jumladan, 50 foizdan ziyod ulushi AJga tegishli boʻlgan yuridik shaxslar bilan oʻtkazilgan operatsiyalar ustidan nazoratni amalga oshirish vakolatini beradi;

AJ tarkibiga kiruvchi tashkilotlarning boshqaruv organlari yigʻilishlarida oʻzining vakillarini AJ nomidan ovoz berish tartibini belgilaydi;

AJ umumiy yigʻilishida ishtirok etuvchi shaxsga shunday shaxs hisobidan oʻzi toʻldirgan byulleten nusxasini olish imkonini beradi;

AJ ijro organidan muntazam ravishda jamiyat tarkibiga kiruvchi korxonalar faoliyati yuzasidan ularning tasdiqlangan biznes-rejasiga muvofiq, bajarilgan ishlar va erishilgan koʻrsatkichlar toʻgʻrisida hisobot talab qiladi;

AJ ichki nazorat organi (taftish komissiyasi va ichki audit xizmati)ning kuzatuv kengashi, aksiyadorlar umumiy yigʻilishi, minoritar aksiyadorlar qoʻmitasi (agar mavjud boʻlsa) va aksiyadorlar bilan oʻzaro hamkorligi tartibini ishlab chiqadi va tasdiqlaydi.

16. AJda samarali ichki nazorat tizimini joriy qilish uchun aksiyadorlarning umumiy yigʻilishi "Ichki nazorat toʻgʻrisidagi nizom"ni tasdiqlaydi. U quyidagilardan iborat boʻladi:

AJning ichki nazorat organi tarkibiga hamda uning aʼzolari malakasiga talablar;

ichki nazorat tizimi toʻgʻrisidagi hisobot tarkibi va uni shakllantirish reglamenti;

AJ ichki nazorat organi tizimi samaradorligini baholash uchun mustaqil professional tashkilotlar - maslahatchilarni jalb qilish tartibi;

Ichki nazorat organi ishini monitoring qilish mexanizmlari tavsifi, uning aʼzolariga toʻlanadigan kompensatsiya va mukofot pullarini hisoblash tartibi.

17. "Ichki nazorat toʻgʻrisidagi nizom" AJ xodimlari, boshqaruv va nazorat organi aʼzolari uchun rioya etilishi majburiy boʻlgan hujjat hisoblanadi.

18. AJ "Kuzatuv kengashi toʻgʻrisidagi nizom" talablariga muvofiq, kuzatuv kengashi tarkibiga bittadan kam boʻlmagan (ammo ustavda koʻzda tutilgan kuzatuv kengashi aʼzolari sonining 15 foizidan kam boʻlmagan) mustaqil aʼzo kiritadi.

19. Quyidagilar AJ kuzatuv kengashining mustaqil aʼzosi boʻlishi mumkin:

(I) soʻnggi besh yil mobaynida AJ, uning shoʻba va affillangan korxonalarida ishlamagan shaxslar;

(II) AJ, uning shoʻba va affillangan korxonalari aksiyadori boʻlmagan shaxslar;

(III) AJ, uning shoʻba va affillangan korxonalari bilan qonun hujjatlarida belgilangan eng kam ish haqining besh ming baravari miqdoridan yuqori summaga tegishli shartnomaga ega boʻlgan yirik mijozlari yoki mol yetkazib beruvchilari bilan bogʻliq boʻlmagan shaxslar;

(IV) AJ, uning shoʻba va affillangan korxonalari bilan xizmat koʻrsatish yuzasidan shartnomaga ega boʻlmagan shaxslar;

(V) AJ, uning shoʻba va affillangan korxonalari rahbarlari boʻlgan yoki soʻnggi besh yil mobaynida shunday lavozimlarda ishlagan shaxsning oila aʼzosi boʻlmagan shaxslar;

(VI) AJni nazorat qiluvchi shaxs (yoki AJ ustidan jamoa tarzida nazorat olib boruvchi guruh va/yoki tashkilot aʼzosi) boʻlmagan shaxslar;

(VII) AJ bilan fuqarolik-huquqiy shartnoma orqali bogʻliq boʻlmagan va AJning sohasi boʻyicha yuqori turuvchi tashkiloti (kompaniya) yoki yirik aksiyadorining xodimi boʻlmagan shaxslar.

IV. AKSIYADORLARNING HUQUQ VA QONUNIY

MANFAATLARINI AMALGA OSHIRILISHINI

TAʼMINLASH

20. Aksiyadorlarning huquq va qonuniy manfaatlarini amalga oshirilishini taʼminlash uchun AJ boshqaruv va nazorat organlari:

AJ saytida yozma va elektron soʻrovlarni, shu jumladan, aksiyadorlar oʻz aloqa maʼlumotlari va bank rekvizitlarining oʻzgarishi toʻgʻrisidagi maʼlumotlarni yuborishi uchun manzil koʻrsatgan holda aksiyadorlarga AJ bilan bogʻlanishni yengillashtiradi;

aksiyadorlarning umumiy yigʻilishida shaxsan ishtirok eta olmaydigan aksiyadorlar uchun elektron pochta orqali (elektron raqamli imzo bilan tasdiqlangan holda), shuningdek, oʻz vakolatini vakilga berish yoʻli bilan ovoz berish yoki umumiy yigʻilishni videokonferens-aloqa tarzida oʻtkazish imoniyati va sharoitini yaratadi;

AJning dividendlarni hisoblashning shaffof mexanizmini ochib beruvchi dividend siyosati toʻgʻrisidagi nizomini ishlab chiqadi;

aksiyadorlarning umumiy yigʻilishi toʻgʻrisidagi nizomda umumiy yigʻilish oʻtkazilgunga qadar aksiyadorlarga kun tartibi, shu jumladan, kuzatuv kengashining umumiy yigʻilish kun tartibidagi masala boʻyicha pozitsiyasi yuzasidan zarur maʼlumotlarni taqdim etishni nazarda tutadi;

sanoq komissiyasiga amaliy koʻmak koʻrsatish yoki uning funksiyasini bajarish uchun mustaqil ekspertlarni jalb etishi mumkin (masalan, investitsiya maslahatchisi yoki qimmatli qogʻozlar bozorining boshqa professional ishtirokchisi);

aksiyadorlar va investorlar bilan oʻzaro hamkorlik uchun masʼul xodim yoki boʻlinmani belgilaydi;

ustavda AJning 1 foizdan kam boʻlmagan oddiy aksiyalari egalariga kuzatuv kengashi majlisini chaqirishni talab qilish va kun tartibi, foydani taqsimlash, boshqaruv va nazorat organi aʼzoligiga ularning nomzodini (umumiy yigʻilish oʻtkazilgunga qadar almashtirish imkoniyati bilan) koʻrsatish yuzasidan taklif kiritish huquqini taqdim etadi;

AJning alohida ichki hujjatida aksiyadorlar, shu jumladan, minoritar aksiyadorlar uchun ovoz berishda ularning birgalikdagi pozitsiyasini shakllantirish uchun aksiyadorlik bitimini tuzish imkonini nazarda tutadi;

AJ mablagʻlari hisobidan minoritar aksiyadorlik qoʻmitasini taʼminlash xarajatini qoplaydi (minoritar aksiyadorlik qoʻmitasi tuzilgan taqdirda);

ustavda minoritar aksiyador hujjatlarni asossiz ravishda talab qilish va maxfiy axborotlar, tijorat sirlarini qoʻllash yoʻli bilan AJ boshqaruv organi faoliyatiga toʻsqinlik qilmasligini nazarda tutadi;

ustavda qoʻshimcha aksiyalar chiqarilgan holatda aksiyadorlar ustav kapitalidagi ulushiga proporsional ravishda imtiyozli sotib olish huquqi nazarda tutiladi;

barcha aksiyadorlarga, ularning ulushi, daromad darajasi, jinsi, irqi, dini, millati, tili, ijtimoiy kelib chiqishi, shaxsiy va ijtimoiy mavqeidan qatʼi nazar, bir xil munosabatni taʼminlaydi;

ustavda aksiyadorlarning yillik umumiy yigʻilishi kun tartibi uchun takliflarni taqdim etishning kechroq muddatini koʻzda tutadi;

ijroiya organi, kuzatuv kengashi va taftish komissiyasi aʼzolari, shuningdek, auditorlik tashkiloti vakilining aksiyadorlarning yillik umumiy yigʻilishida ishtirok etishini taʼminlaydi;

kuzatuv kengashi toʻgʻrisidagi nizomda kuzatuv kengashi aʼzosi vazifasini bajarishdan ozod etilishi shartlarini, AJ kuzatuv kengashi raisining yigʻilishni tashkil etish va oʻtkazish bilan bogʻliq faoliyati tartibi va funksiyasini nazarda tutadi;

AJ aksiyadorlarining huquq va qonuniy manfaatlarini amalga oshirilishini taʼminlashga yoʻnaltirilgan boshqa zarur chora-tadbirlarni amalga oshiradi.

21. AJ aksiyadorlarining huquq va qonuniy manfaatlarini amalga oshirilishini taʼminlash uchun AJ yuqorida qayd etilgan tavsiyalarni aks ettiruvchi zarur ichki hujjatlarni qabul qiladi.

V. UZOQ MUDDATLI ISTIQBOLGA MOʻLJALLANGAN

RIVOJLANISH STRATEGIYASI VA VAZIFALARNI

BELGILASH

22. Uzoq muddatli istiqbolga oid rivojlanish strategiyasi va vazifalarni belgilash uchun AJ boshqaruv organi:

AJning strategik maqsadi sifatida aksiyalar narxining oʻsishiga olib keluvchi moliyaviy barqarorlikni taʼminlash, mehnat unumdorligi va mahsulot raqobatdoshligini oshirish, ishlab chiqarish, energiya samaradorligi va eksport koʻrsatkichlarining oʻsishi, ishlab chiqarish quvvatlarini modernizatsiya qilish, texnik va texnologik yangilashni amalga oshirishni belgilaydi;

aksiyadorlarning umumiy yigʻilishida tarmoq xususiyatining oʻziga xosligi, raqobat muhiti tahlili, eksportga yoʻnaltirilganlik va tegishli soha, tarmoq va hududni rivojlantirish boʻyicha tasdiqlangan davlat dasturlaridan kelib chiqqan holda AJning 5 yildan ortiq boʻlgan davr uchun uzoq muddatli rivojlanish strategiyasini ishlab chiqadi va tasdiqlaydi;

xorijiy tajribada muvaffaqiyatli sinovdan oʻtgan boshqaruv uslublari, shu jumladan, SWOT, GAP tahlil va boshqa yondashuvlar, maxsus dasturiy mahsulotlar va boshqalarni keng qoʻllaydi;

aksiyadorlarning umumiy yigʻilishi tomonidan tasdiqlangan uzoq muddatli strategiya asosida qisqa muddatli (yillik) va oʻrta muddatli (5 yilgacha boʻlgan davr uchun) biznes-rejalar ishlab chiqadi hamda aksiyadorlarning umumiy yigʻilishi yoki kuzatuv kengashiga tasdiqlash (maʼqullash) uchun kiritadi;

AJda qabul qilingan har bir rivojlanish rejasi boʻyicha belgilangan maqsadlarga erishish monitoringini amalga oshirish uchun zarur boʻlgan son va sifat mezonlarini joriy etadi.

23. Kuzatuv kengashi ijroiya organi, AJ ichki nazorat organi, AJda tashkil etilgan kollegial organlar faoliyatini muvofiqlashtiradi, zarur boʻlganda, AJ rivojlanish rejasini ishlab chiqishni tashkil etish va unda belgilangan maqsadlarga erishish monitoringi uchun ekspertlarni jalb etadi.

24. AJ majburiy ravishda aksiyadorlari tarkibiga (qonun hujjatlari belgilangan holatlardan tashqari) AJni boshqarish, raqobatdosh mahsulot ishlab chiqarish va uni tashqi bozorga eksport qilishda ishtirok etuvchi strategik xorijiy investorlarni jalb qiladi.

VI. IJROIYA ORGANINING AKSIYADORLAR

VA INVESTORLAR BILAN OʻZARO SAMARALI

HAMKORLIGINING MEXANIZMLARINI

JORIY ETISH

25. Ijroiya organining aksiyadorlar va investorlar bilan oʻzaro hamkorligining samarali mexanizmini joriy etish uchun AJ boshqaruv organlari:

AJ aksiyadorlari, boshqaruv va nazorat organi aʼzolari oʻrtasida oʻzaro ishonch, hurmat, hisobdorlik va nazorat tamoyillari asosidagi hamkorlikni taʼminlaydi;

AJ mansabdor shaxslari tomonidan oʻz vazifalarini professional asosda amalga oshirish, qonun hujjatlari, AJ ustavi va boshqaruv organi qarorlaridan kelib chiquvchi barcha majburiyatlarni vijdonan va oqilona bajarishi toʻgʻrisidagi talablarni joriy etadi;

kuzatuv kengashi aʼzoligi uchun nomzodlarga malaka talablari, shu jumladan, ustav kapitalida davlat ulushi boʻlgan AJda Korporativ boshqaruv ilmiy-taʼlim markazi tomonidan berilgan korporativ boshqaruvchi malaka attestati mavjudligi talablarini belgilaydi (qonun hujjatlarida nazarda tutilgan holatlardan tashqari);

AJ kuzatuv kengashi qoshida kuzatuv kengashi, ijroiya organlari aʼzolari, AJ xodimlari va jalb etilgan ekspertlar (tegishli soha mutaxassislari, soha oliy taʼlim muassasalari oʻqituvchilari va boshqalar)dan iborat tegishli masalalar, shu jumladan, nizoli vaziyatlarni aniqlash va hal etish boʻyicha qoʻmitalar (ishchi guruhlari) tashkil etadi;

kuzatuv kengashi yigʻilishlarini soʻrov oʻtkazish yoʻli bilan, shuningdek, videokonferens-aloqa rejimida oʻtkazish holatlari va tartibini belgilaydi;

aksiyadorlar umumiy yigʻilishi raisi vakolatiga aksiyadorlar umumiy yigʻilishining audio-video yozuvi va internet tarmogʻidagi translyatsiyasiga ruxsat berish masalasini kiritadi;

kuzatuv kengashi, aksiyadorlarning umumiy yigʻilishi, AJ ustavi va rivojlanish rejasi tomonidan qoʻyilgan vazifalarning soʻzsiz bajarilishi uchun ijroiya organi vakolatiga kiruvchi masalalarni u tomonidan mustaqil hal etish talabini joriy etadi;

AJ mansabdor shaxslarining malakasini oʻquv kurslari, seminarlar va boshqa tadbirlarda ishtirok etish orqali oshiradi;

AJ faoliyatida korporativ qonunchilik talablariga rioya etilishini nazorat qilishga masʼul boʻlgan va kuzatuv kengashiga hisobot beruvchi korporativ maslahatchi lavozimini joriy etadi;

AJ biznes xatarlari va ijroiya organlari javobgarligini sugʻurtalaydi;

kuzatuv kengashi aʼzolarining mukofot puli miqdorini AJ moliyaviy natijalari va korporativ boshqaruv tizimining mustaqil baholanishi natijalari bilan bogʻlaydi;

aksiyadorlarning umumiy yigʻilishida hisobot beruvchi AJ boshqaruv va nazorat organlari maʼruzalari (hisobotlari) shakli va mazmuniga boʻlgan talablarni, aksiyadorlar umumiy yigʻilishi davomiyligini belgilaydi;

aksiyadorlar vakili sifatida ishtirok etuvchi ijroiya organi vakillarining ijroiya organiga aʼzolar saylash masalasida ovoz berish huquqini cheklashi mumkin;

ustavda odatda AJ navbatdagi aksiyadorlarning umumiy yigʻilishini oʻtkazish sanasini nazarda tutadi.

26. Ijroiya organining aksiyadorlar va investorlar bilan oʻzaro samarali hamkorligi mexanizmlarini joriy etish uchun AJ yuqorida qayd qilingan tavsiyalarni aks ettiruvchi zarur ichki hujjatlarni qabul qiladi.

VII. MANFAATLAR QARAMA-QARSHILIGI

27. Manfaatlar qarama-qarshiligi bilan bogʻliq vaziyatlar yuzaga kelishining oldini olish va nizoli vaziyatlarni bartaraf etish uchun AJ oʻz ichiga quyidagilarni oluvchi manfaatlar qarama-qarshiligi vaqtida harakat qilish tartibi toʻgʻrisidagi nizomni ishlab chiqadi:

AJ mansabdor shaxslarining AJ manfaatini koʻzlab faoliyat yuritish majburiyati;

AJ mansabdor shaxslari tomonidan harakat va bitim amalga oshirilganda yoki ular tomonidan axborot oshkor qilinganda manfaatlar qarama-qarshiligiga olib kelishi mumkin boʻlgan vaziyatlarni aniqlash;

AJ mansabdor shaxslarining kuzatuv kengashini manfaatlar qarama-qarshiligi yuzaga kelishi toʻgʻrisida xabardor qilish majburiyati;

kuzatuv kengashining ruxsatisiz AJ mansabdor shaxslarining boshqa yuridik shaxslarning boshqaruv va nazorat organlarida ishtirok etishini taqiqlash;

AJ mansabdor shaxslari tomonidan harakat va bitim amalga oshirilganda yoki ular tomonidan axborot oshkor qilinganda manfaatlar qarama-qarshiligiga olib kelishi mumkin boʻlgan vaziyatlarning oldini olish;

manfaatlar qarama-qarshiligi bilan bogʻliq nizoli vaziyatlarni hal etishning, shu jumladan, ularni hal etish uchun manfaatdor boʻlmagan uchinchi shaxsni tayinlash yoki manfaatlar qarama-qarshiligini hal qilish boʻyicha vakolatni kuzatuv kengashining mustaqil aʼzosi (aʼzolari)ga yuklashning batafsil reglamenti.

28. Manfaatlar qarama-qarshiligi vaqtida harakat qilish tartibi toʻgʻrisidagi nizom aksiyadorlarning umumiy yigʻilishi tomonidan tasdiqlanadi.

VIII. NAMUNAVIY TASHKILIY

TUZILMANI JORIY ETISH

29. Namunaviy tashkiliy tuzilmani joriy etish uchun AJda:

Oʻzbekiston Respublikasi Prezidentining "Aksiyadorlik jamiyatlarida zamonaviy korporativ boshqaruv uslublarini joriy etish chora-tadbirlari toʻgʻrisida"gi 2015-yil 24-apreldagi PF-4720-son Farmonida tasdiqlangan namunaviy tashkiliy tuzilmaga muvofiqlik taʼminlanadi;

tashkiliy tuzilmani ishlab chiqish va joriy etishda AJ faoliyatining miqyosi, tarmoq xususiyati va yoʻnalishi hisobga olinadi;

AJning amaldagi tashkiliy tuzilmasi qonun hujjatlarida belgilangan namunaviy tashkiliy tuzilmaga muvofiqligining muntazam baholanishi tashkil etiladi;

AJning boshqaruv lavozimlariga xorijiy menejerlar nomzodlarining ishtirok etishiga imkon yaratilgan holda har yili tanlovlar oʻtkaziladi;

rahbar lavozimlarga tanlovlar reglamenti tasdiqlanib, unda tanlov eʼlon qilish, tanlovning obyektiv mezonlari ularning yakuni boʻyicha yangicha fikrlovchi, zamonaviy talablarga javob beruvchi yuqori malakaga ega boʻlgan, shuningdek, xorijiy menejerlarni tanlab olish jarayonlari bayon etiladi.

30. Kuzatuv kengashi tashkiliy tuzilmani ishlab chiqish, joriy etish va muntazam baholanishi boʻyicha ishlarning qonunchilikda belgilangan talablarga muvofiq tarzda amalga oshirilishini muvofiqlashtirishni taʼminlaydi.

IX. AXBOROTLARNI AUDIT VA MOLIYAVIY

HISOBOTLARNING XALQARO STANDARTLARI

ASOSIDA EʼLON QILISH

31. Axborotlarni audit va moliyaviy hisobotlarning xalqaro standartlari asosida eʼlon qilish uchun AJda:

kuzatuv kengashi yillik moliyaviy hisobotlarni Xalqaro moliyaviy hisobot standartlariga (keyingi matnlarda XMHS deb yuritiladi) muvofiq tarzda eʼlon qilishga oʻtish boʻyicha amalga oshiriladigan ishlarni muvofiqlashtiradi;

AJning yillik moliyaviy hisobotlarni XMHSga muvofiq tarzda eʼlon qilishga oʻtish masalalari boʻyicha taftish komissiyasi, ichki audit xizmati, kuzatuv kengashi aʼzolari, AJning masʼul mansabdor shaxslari va jalb etilgan ekspertlar (zarur hollarda)dan iborat ishchi guruhi tuziladi;

yillik moliyaviy hisobotlarni XMHSga va auditning xalqaro standartlari asosida eʼlon qilishga oʻtishda malakali xizmat koʻrsatish uchun auditorlik yoki konsalting tashkiloti jalb etiladi;

auditorlik tashkiloti bilan hamkorlikda AJning yillik moliyaviy hisobotlarni XMHSga va auditning xalqaro standartlari asosida eʼlon qilishga oʻtishning bosqichli algoritmi (tadbirlar rejasi) ishlab chiqiladi va kuzatuv kengashining yigʻilishida tasdiqlanadi;

audit oʻtkazish va moliyaviy hisobotlarni tuzishga jalb etilgan AJ xodimlari XMHS va auditning xalqaro standartlari boʻyicha oʻquv kurslarida oʻqitiladi;

AJning yillik moliyaviy hisobotlarni XMHSga va auditning xalqaro standartlariga muvofiq tarzda eʼlon qilishga oʻtish boʻyicha tegishli rejada koʻzda tutilgan chora-tadbirlar amalga oshiriladi;

AJning yillik moliyaviy hisobotlari XMHSga va auditning xalqaro standartlariga muvofiq tarzda qonun hujjatlarida belgilangan muddatlarda eʼlon qilinadi.

X. KODEKS TAVSIYALARINI JORIY

ETISH MONITORINGI

32. Kodeks tavsiyalarini joriy etish monitoringini amalga oshirish uchun AJ korporativ boshqaruv tizimini baholashni oʻtkazadi, bu ishni amalga oshirish uchun mustaqil tashkilotni jalb qilish tavsiya etiladi.

33. AJda korporativ boshqaruv tizimini mustaqil baholash yiliga kamida bir marta oʻtkaziladi.

34. AJda korporativ boshqaruv tizimini mustaqil baholash AJga mulkiy munosabat orqali bogʻliq boʻlmagan tashkilot bilan tegishli shartnoma asosida amalga oshiriladi.

35. AJda korporativ boshqaruv tizimini mustaqil baholashni quyidagi tashkilotlar oʻtkazishi mumkin:

fond birjasi;

qimmatli qogʻozlar bozorining professional ishtirokchilari;

shtatida tegishli korporativ boshqaruvchi yoki qimmatli qogʻozlar bozori mutaxassisi attestati boʻlgan auditorlik tashkilotlari;

akkreditatsiyadan oʻtgan reyting agentliklari;

Korporativ boshqaruv ilmiy-taʼlim markazi;

Xususiylashtirish, raqobatni va korporativ boshqaruvni rivojlantirish muammolari tadqiqotlari markazi.

36. Korporativ boshqaruv tizimini baholashni oʻtkazish uchun mustaqil tashkilotni tanlash AJ kuzatuv kengashining qarori boʻyicha tanlov asosida oʻtkaziladi.

37. AJda korporativ boshqaruv tizimini mustaqil baholash Oʻzbekiston Respublikasi Davlat raqobat qoʻmitasi va Korporativ boshqaruv ilmiy-taʼlim markazi tomonidan tasdiqlanadigan savolnoma asosida oʻtkaziladi.

38. AJda oʻtkazilgan korporativ boshqaruv tizimini mustaqil baholash natijalari AJ saytida shunday baholashni oʻtkazgan tashkilot xulosasi bilan birgalikda eʼlon qilinadi.

39. Davlat nomidan aksiyador sifatida ishtirok etuvchi davlat va xoʻjalik boshqaruvi organlari, joylardagi mahalliy davlat hokimliklari va boshqa davlat tashkilotlari:

AJda korporativ boshqaruv tizimini mustaqil baholashni oʻtkazish uchun oʻz mablagʻi hisobidan mustaqil tashkilotni jalb qilish huquqiga ega;

AJda oʻtkazilgan korporativ boshqaruv tizimini mustaqil baholash natijalarini AJ boshqaruv organida ular nomidan ishtirok etayotgan shaxslarni mukofotlash miqdorini aniqlash uchun qoʻllaydi.

XI. YAKUNIY QOIDALAR

40. Kodeks tavsiyalariga rioya qilmaslik davlat organlari tomonidan chora qoʻllanishga olib kelmaydi.

41. Aksiyadorlarning umumiy yigʻilishi AJ mansabdor shaxslariga Kodeks tavsiyalariga rioya etmaganlik yoki Kodeksda nazarda tutilgan axborotlarni oshkor etmaganlik uchun javobgarlik chorasini oʻrnatishga haqli.

42. AJda Kodeks tavsiyalarini joriy etish yuzasidan nazorat qilishni kuzatuv kengashi amalga oshiradi.

Kodeksga

1-ILOVA

Aksiyadorlik jamiyatlariga Korporativ

boshqaruv kodeksini tayyorlash va joriy

etish boʻyicha tavsiya etiladigan

CHORA-TADBIRLAR

	Bosqichlar


	Subyektlar


	Tadbirlar


	Bajarish muddatlari



	1-bosqich 

Tayyorgarlik
	AJ ijroiya organi
	1. Korporativ boshkaruv kodeksini joriy etishga tayyorgarlik koʻrish boʻyicha ishchi guruhini tashkil etish.


	Korporativ boshqaruv kodeksini qabul qilgandan keyin bir oy mobaynida



	
	AJ ijroiya organi
	2. Ichki hujjatlarni qabul qilish yuzasidan kuzatuv kengashi koʻrib chiqishi uchun takliflarni ishlab chiqish va kiritish.


	Ishchi guruhi tashkil etilgandan soʻng ikki oy mobaynida



	
	AJ kuzatuv kengashi
	3. Ishlab chiqilgan ichki hujjatlarning kuzatuv kengashi tomonidan maʼqullanishi.


	Materiallarning kuzatuv kengashiga taqdim etilgan sanasidan boshlab bir oy mobaynida



	2-bosqich 

Joriy etish
	AJ kuzatuv kengashi
	1. Aksiyadorlarning umumiy yigʻilishiga korporativ boshqaruv kodeksi tavsiyalariga rioya qilish masalasini kiritish va xabar berish shaklini tasdiqlash


	Kuzatuv kengashi tomonidan maʼqullangandan keyin bir oy mobaynida



	
	AJ kuzatuv kengashi
	2. Korporativ boshqaruv kodeksi tavsiyalariga rioya qilish va xabar berish shaklini tasdiqlash toʻgʻrisidagi qarorning aksiyadorlar umumiy yigʻilishi tomonidan tasdiqlanishi.


	Kuzatuv kengashi tomonidan chaqirilgan aksiyadorlarning tegishli umumiy yigʻilishida



	
	AJ ijroiya organi
	3. Aksiyadorlarning umumiy yigʻilishi tomonidan tasdiqlangan AJda Korporativ boshqaruv kodeksi tavsiyalariga rioya qilish toʻgʻrisidagi xabarni eʼlon qilish.


	Aksiyadorlarning umumiy yigʻilishida tasdiqlangandan keyin 10 kun muddat ichida



	3-bosqich 

Monitoring
	AJ ijroiya organi
	1. AJda korporativ boshqaruv tizimini baholashni oʻtkazish uchun mustaqil tashkilotni tanlash uchun konkurs oʻtkazish.


	Korporativ boshqaruv tizimini baholashni oʻtkazishdan bir oy avval



	
	Mustaqil tashkilot
	2. AJda korporativ boshqaruv tizimini mustaqil baholashni oʻtkazish va ularning natijalarini kuzatuv kengashiga taqdim etish.


	Bir yilda kamida bir marta



	
	AJ kuzatuv kengashi
	3. AJda oʻtkazilgan korporativ boshqaruv tizimini mustaqil baholash natijalarini AJ kuzatuv kengashi yigʻilishida koʻrib chiqish.


	Kuzatuv kengashining yil yakunlari boʻyicha oʻtkaziladigan yigʻilishida



	
	AJ ijroiya organi
	4. AJda oʻtkazilgan korporativ boshqaruv tizimini mustaqil baholash natijalarida aniqlangan kamchiliklarni bartaraf qilish boʻyicha choralar koʻrish.


	Kuzatuv kengashi qarorida belgilangan muddatlarda



	
	AJ kuzatuv kengashi
	5. AJda oʻtkazilgan korporativ boshqaruv tizimini mustaqil baholash natijalarini AJ aksiyadorlarining yillik umumiy yigʻilishida koʻrib chiqish.


	Qonunchilikda belgilangan muddatlarda




Kodeksga

2-ILOVA

Aksiyadorlik jamiyatlari tomonidan

Korporativ boshqaruv kodeksi tavsiyalarini

oʻz faoliyatiga qabul qilganligi toʻgʻrisida

XABAR BERISH SHAKLI

	
	       
	      

	
	(aksiyadorlik jamiyati nomi)
	


"_____________" AJ shuni maʼlum qiladiki, aksiyadorlar umumiy yigʻilishining "___" __________ 20__ yildagi N ____ qarori bilan jamiyat tomonidan "____" ___________20__yildan boshlab Aksiyadorlik jamiyatlari faoliyatining samaradorligini oshirish va korporativ boshqaruv tizimini takomillashtirish komissiyasi yigʻilishining "____" ______ 201__yil N _________ bayonnomasi bilan tasdiqlangan Korporativ boshqaruv kodeksiga rioya qilish majburiyati qabul qilindi.

(Aksiyadorlar umumiy yigʻilishi qaroriga asosan qoʻshimcha maʼlumot)

	      
	     
	

	      
	     
	


MAʼLUMOT

Barcha aksiyadorlik jamiyatlarida Korporativ boshqaruv kodeksining qoidalari va tamoyillari ustidan nazorat Oʻzbekiston Respublikasi Prezidentining 2015-yil 31-martdagi PQ-2327-son qarori bilan tashkil etilgan Aksiyadorlik jamiyatlari faoliyatining samaradorligini oshirish va korporativ boshqaruv tizimini takomillashtirish komissiyasi tomonidan yil davomida amalga oshiriladi hamda aksiyadorlik jamiyatlari faoliyati samaradorligini baholash boʻyicha kompleks tahlil va aniq takliflar har bir moliyaviy yil yakunlari yuzasidan Vazirlar Mahkamasi yigʻilishlari muhokamasiga kiritiladi.

"Xalq soʻzi", 2016-yil 11-mart

